title: Komisijas Īstenošanas regula (ES) 2018/1232 (2018. gada 11. septembris), ar ko Īstenošanas regulu (ES) Nr. 1354/2011 groza attiecībā uz Savienības tarifa kvotām Norvēģijas un Jaunzēlandes izcelsmes aitas un kazas gaļas importēšanai

text:
                  14.9.2018

                  LV

                  Eiropas Savienības Oficiālais Vēstnesis

                  L 231/13

         KOMISIJAS ĪSTENOŠANAS REGULA (ES) 2018/1232
         (2018. gada 11. septembris),
         ar ko Īstenošanas regulu (ES) Nr. 1354/2011 groza attiecībā uz Savienības tarifa kvotām Norvēģijas un Jaunzēlandes izcelsmes aitas un kazas gaļas importēšanai
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta a) un b) punktu,
         tā kā:

                     (1)

                     Komisijas Īstenošanas regula (ES) Nr. 1354/2011 (2) paredz atvērt Savienības ikgadējās aitu, kazu, aitas gaļas un kazas gaļas importa tarifa kvotas, tai skaitā precēm, kuru izcelsme ir Norvēģijā un Jaunzēlandē.

                     (2)

                     Īstenošanas regulas (ES) Nr. 1354/2011 4. pantā paredzēts, ka tarifa kvotas, kas atvērtas ar minēto regulu, jāpārvalda saskaņā ar Komisijas Īstenošanas regulas (ES) 2015/2447 (3) 49.–54. pantu.

                     (3)

                     Padomes Regula (EK) Nr. 992/95 (4) paredz atvērt Savienības ikgadējās importa tarifa kvotas dažiem Norvēģijas izcelsmes lauksaimniecības produktiem. Minētās regulas 3. pantā paredzēts, ka tarifa kvotas, kas atvērtas ar minēto regulu, jāpārvalda saskaņā ar Īstenošanas regulas (ES) 2015/2447 49.–54. pantu.

                     (4)

                     Eiropas Savienība un Norvēģija ir noslēgušas Nolīgumu vēstuļu apmaiņas veidā par lauksaimniecības produktu tirdzniecības papildu preferencēm (“Nolīgums ar Norvēģiju”). Savienības vārdā Nolīgums ar Norvēģiju ir apstiprināts ar Padomes Lēmumu (ES) 2018/760 (5).

                     (5)

                     Nolīgumam ar Norvēģiju jāstājas spēkā trešā mēneša pirmajā dienā pēc pēdējā apstiprināšanas instrumenta deponēšanas. Pēdējā deponēšana notika 2018. gada 16. jūlijā. Tāpēc Nolīgumam ar Norvēģiju jāstājas spēkā 2018. gada 1. oktobrī. Nolīguma ar Norvēģiju IV pielikumā paredzēts, ka divas ar KN kodiem 0210 un 0204 klasificētu produktu kvotas, kas noteiktas attiecīgi ar Regulu (EK) Nr. 992/95 un Īstenošanas regulu (ES) Nr. 1354/2011, apvienojamas vienotā tarifa likmes kvotā.

                     (6)

                     Skaidrības un juridiskās noteiktības labad šī vienotā tarifa kvota būtu jāatver un jāpārvalda saskaņā ar Eiropas Parlamenta un Padomes Regulu (ES) Nr. 952/2013 (6). Tāpēc tarifa kvota Norvēģijas izcelsmes produktiem ar KN kodu 0204 būtu vienlaicīgi jāizslēdz no Īstenošanas regulas (ES) Nr. 1354/2011, pamatojoties uz Regulu (ES) Nr. 1308/2013.

                     (7)

                     Jaunā regula, ar ko atver vienotu importa tarifa kvotu Norvēģijas izcelsmes produktiem un kas jāpieņem saskaņā ar Regulu (ES) Nr. 952/2013, tiks piemērota no 2018. gada 1. oktobra. Tāpēc Īstenošanas regulas (ES) Nr. 1354/2011 attiecīgie grozījumi būtu jāpiemēro no tās pašas dienas.

                     (8)

                     Savienības muitas teritorija ir paplašināta pēc Horvātijas Republikas pievienošanās. Tādēļ saskaņā ar Pasaules Tirdzniecības organizācijas (PTO) noteikumiem Savienība uzsāka sarunas ar PTO dalībvalstīm, kurām ir tiesības risināt sarunas ar dalībvalsti, kas pievienojas, lai vienotos par kompensējošiem pielāgojumiem.

                     (9)

                     Nolīgums vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Horvātijas Republikas saistību sarakstos, tai pievienojoties Eiropas Savienībai (“Nolīgums ar Junzēlandi”), ir parafēts 2017. gada 18. maijā. Ar Padomes Lēmumu (ES) 2017/1363 (7) tika pilnvarota nolīguma parakstīšana un ar Padomes Lēmumu (ES) 2018/1030 (8) tas ir ticis noslēgts. Nolīgumā ar Jaunzēlandi paredzēts papildinājums ikgadēja tarifa kvotai, kas piešķirta Jaunzēlandei 135 tonnu apmērā (kautsvara ekvivalentā) un kas atbilst KN kodam 0204.

                     (10)

                     Īstenošanas regulā (ES) Nr. 1354/2011 noteiktās tarifa kvotas pienācīgas pārvaldības labad papildu daudzums būtu jādara pieejams 2018. gada 1. oktobrī.

                     (11)

                     Tāpēc Īstenošanas regula (ES) Nr. 1354/2011 ir attiecīgi jāgroza. Grozījumi būtu jāpiemēro no dienas, kad stājas spēkā nolīgumi ar Norvēģiju un Jaunzēlandi.

                     (12)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 1354/2011 pielikumu aizstāj ar šīs regulas pielikuma tekstu.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2018. gada 1. oktobra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 11. septembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  Komisijas 2011. gada 20. decembra Īstenošanas regula (ES) Nr. 1354/2011, ar ko atver Savienības ikgadējās aitu, kazu un aitas un kazas gaļas tarifu kvotas (OV L 338, 21.12.2011., 36. lpp.).

            (3)  Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

            (4)  Padomes 1995. gada 10. aprīļa Regula (EK) Nr. 992/95, ar kuru atver Kopienas tarifu kvotas dažiem Norvēģijas izcelsmes lauksaimniecības un zvejniecības produktiem un paredz šo kvotu pārvaldību (OV L 101, 4.5.1995., 1. lpp.).

            (5)  Padomes 2018. gada 14. maija Lēmums (ES) 2018/760 par to, lai noslēgtu Nolīgumu vēstuļu apmaiņas veidā starp Eiropas Savienību un Norvēģijas Karalisti par lauksaimniecības produktu tirdzniecības papildu preferencēm (OV L 129, 25.5.2018., 1. lpp.).

            (6)  Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).

            (7)  Padomes 2017. gada 17. jūlija Lēmums (ES) 2017/1363 par to, lai Eiropas Savienības vārdā parakstītu Nolīgumu vēstuļu apmaiņas veidā, kuru noslēdz starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Horvātijas Republikas saistību sarakstos sakarā ar tās pievienošanos Eiropas Savienībai (OV L 191, 22.7.2017., 1. lpp.).

            (8)  Padomes 2018. gada 13. jūlija Lēmums (ES) 2018/1030 par to, lai noslēgtu Nolīgumu vēstuļu apmaiņas veidā starp Eiropas Savienību un Jaunzēlandi saskaņā ar 1994. gada Vispārējās vienošanās par tarifiem un tirdzniecību (GATT) XXIV panta 6. punktu un XXVIII pantu attiecībā uz koncesiju grozīšanu Horvātijas Republikas saistību sarakstos sakarā ar tās pievienošanos Eiropas Savienībai (OV L 185, 23.7.2018., 1. lpp.).

            PIELIKUMS
            “

                     PIELIKUMS

                        SAVIENĪBAS TARIFA KVOTAS AITAS GAĻAI UN KAZAS GAĻAI (TONNĀS (T) KAUTSVARA EKVIVALENTA)

                                 KN kodi

                                    Ad valorem nodoklis
                                 %

                                 Specifiskais nodoklis
                                 EUR/100 kg

                                 Kārtas numurs rindas kārtībā

                                 Izcelsme

                                 Gada apjoms tonnās kautsvara ekvivalenta

                                 Dzīvi dzīvnieki (koeficients = 0,47)

                                 Atkaulota jēra gaļa (1) (koeficients = 1,67)

                                 Atkaulota aitas gaļa (2) (koeficients = 1,81)

                                 Neatkaulota gaļa un liemeņi (koeficients = 1,00)

                                 0204

                                 Nulle

                                 Nulle

                                 —

                                 09.2101

                                 09.2102

                                 09.2011

                                 Argentīna

                                 23 000

                                 —

                                 09.2105

                                 09.2106

                                 09.2012

                                 Austrālija

                                 19 186

                                 —

                                 09.2109

                                 09.2110

                                 09.2013

                                 Jaunzēlande

                                 228 389

                                 —

                                 09.2111

                                 09.2112

                                 09.2014

                                 Urugvaja

                                 5 800

                                 —

                                 09.2115

                                 09.2116

                                 09.1922

                                 Čīle (3)

                                 8 000

                                 —

                                 09.2125

                                 09.2126

                                 09.0693

                                 Grenlande

                                 100

                                 —

                                 09.2129

                                 09.2130

                                 09.0690

                                 Fēru salas

                                 20

                                 —

                                 09.2131

                                 09.2132

                                 09.0227

                                 Turcija

                                 200

                                 —

                                 09.2171

                                 09.2175

                                 09.2015

                                 Cita (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Nulle

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  Un kazlēna gaļa.

               (2)  Un kazas gaļa, izņemot kazlēna gaļu.

               (3)  Čīles tarifa kvotu palielina par 200 t gadā.

               (4)  “Cita” ir jebkura PTO dalībvalsts, izņemot Argentīnu, Austrāliju, Jaunzēlandi, Urugvaju, Čīli, Grenlandi un Islandi.

               (5)  Erga omnes attiecas uz visām izcelsmes valstīm, ieskaitot valstis, kas minētas šajā tabulā.


title: Komisijas Īstenošanas regula (ES) 2018/1234 (2018. gada 12. septembris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Marrone di Serino” / “Castagna di Serino” (AĢIN)

text:
                  14.9.2018

                  LV

                  Eiropas Savienības Oficiālais Vēstnesis

                  L 231/18

         KOMISIJAS ĪSTENOŠANAS REGULA (ES) 2018/1234
         (2018. gada 12. septembris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Marrone di Serino” / “Castagna di Serino” (AĢIN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Itālijas pieteikums, kurā lūgts reģistrēt nosaukumu “Marrone di Serino” / “Castagna di Serino”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Marrone di Serino” / “Castagna di Serino” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Marrone di Serino” / “Castagna di Serino” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.6. grupas “Svaigi vai pārstrādāti augļi, dārzeņi un labība” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 12. septembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 75, 28.2.2018., 6. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2018/1236 (2018. gada 13. septembris), ar ko izbeidz izmeklēšanu, kura skar ar Īstenošanas regulu (ES) 2015/82 Ķīnas Tautas Republikas izcelsmes citronskābes importam noteikto antidempinga pasākumu iespējamu apiešanu, kas varētu notikt, nosūtot citronskābes importu no Kambodžas, neatkarīgi no tā, vai tam deklarēta Kambodžas izcelsme

text:
                  14.9.2018

                  LV

                  Eiropas Savienības Oficiālais Vēstnesis

                  L 231/20

         KOMISIJAS ĪSTENOŠANAS REGULA (ES) 2018/1236
         (2018. gada 13. septembris),
         ar ko izbeidz izmeklēšanu, kura skar ar Īstenošanas regulu (ES) 2015/82 Ķīnas Tautas Republikas izcelsmes citronskābes importam noteikto antidempinga pasākumu iespējamu apiešanu, kas varētu notikt, nosūtot citronskābes importu no Kambodžas, neatkarīgi no tā, vai tam deklarēta Kambodžas izcelsme
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 13. pantu un 14. panta 5. punktu,
         tā kā:
         1.   PROCEDŪRA

         1.1.   Iepriekšējās izmeklēšanas un spēkā esošie pasākumi

                     (1)

                     Padome pēc antidempinga izmeklēšanas (“sākotnējā izmeklēšana”) ar Regulu (EK) Nr. 1193/2008 (2) noteica galīgo antidempinga maksājumu Ķīnas Tautas Republikas (“ĶTR”) izcelsmes citronskābes importam. Pasākumus noteica kā procentuālo nodokli 6,6 % līdz 42,7 % robežās.

                     (2)

                     Eiropas Komisija (“Komisija”) ar Īstenošanas regulu (ES) 2015/82 (3) pēc termiņbeigu pārskatīšanas un daļējas starpposma pārskatīšanas izmeklēšanas (“iepriekšējās izmeklēšanas”) attiecīgi saskaņā ar pamatregulas 11. panta 2. un 3. punktu saglabāja galīgos pasākumus un grozīja to līmeni. Spēkā esošie galīgie antidempinga maksājumi ĶTR izcelsmes citronskābes importam tagad svārstās no 15,3 % līdz 42,7 % (“spēkā esošie pasākumi”).

                     (3)

                     Pēc pasākumu apiešanas izmeklēšanas, kas tika veikta saskaņā ar pamatregulas 13. pantu, Komisija ar Īstenošanas regulu (ES) 2016/32 (4) ĶTR izcelsmes citronskābes importam noteikto antidempinga maksājumu 42,7 % apmērā attiecināja arī uz citronskābes importu, kas nosūtīts no Malaizijas, neatkarīgi no tā, vai tam deklarēta Malaizijas izcelsme.

               1.2.   Pieprasījums

                     (4)

                     Komisija saskaņā ar pamatregulas 13. panta 3. punktu un 14. panta 5. punktu saņēma pieprasījumu izmeklēt ĶTR izcelsmes citronskābes importam noteikto antidempinga pasākumu iespējamu apiešanu, kas varētu notikt, nosūtot importu no Kambodžas, neatkarīgi no tā, vai tam deklarēta Kambodžas izcelsme, un attiecināt uz šādu importu reģistrāciju.

                     (5)

                     Pieprasījumu 2017. gada 30. oktobrī iesniedza Eiropas citronskābes ražošanas nozare.

                     (6)

                     Pieprasījumā bija pietiekami pierādījumi tam, ka ir mainījies tirdzniecības modelis starp Savienību, ĶTR un Kambodžu, kas, šķiet, izriet no prakses, procesa vai darba, kam nav cita pietiekama cēloņa vai ekonomiskā pamatojuma kā vien maksājuma noteikšana, proti, ĶTR izcelsmes attiecīgā ražojuma pārkraušana, veicot vai neveicot nenozīmīgas pārstrādes darbības, caur Kambodžu uz Savienību.

                     (7)

                     Turklāt pieprasījumā bija pietiekami pierādījumi tam, ka iepriekš aprakstītā prakse mazinājusi spēkā esošo antidempinga pasākumu korektīvo ietekmi gan daudzumu, gan cenu ziņā un ka izmeklējamā ražojuma cenas bijušas dempinga cenas attiecībā pret normālo vērtību, kas iepriekš noteikta attiecīgajam ražojumam.

               1.3.   Attiecīgais ražojums un izmeklējamais ražojums

                     (8)

                     Ražojums, ar ko varētu būt saistīta pasākumu iespējamā apiešana, ir ĶTR izcelsmes citronskābe (ieskaitot trinātrija citrāta dihidrātu (“citronsāls”)), ko pašlaik klasificē ar KN kodiem ex 2918 14 00 (TARIC kods 2918140090) un ex 2918 15 00 (TARIC kods 2918150019) (“attiecīgais ražojums”).

                     (9)

                     Izmeklējamais ražojums ir tāds pats kā iepriekšējā apsvērumā definētais ražojums, taču tas tiek nosūtīts no Kambodžas, neatkarīgi no tā, vai tam deklarēta Kambodžas izcelsme, un to patlaban klasificē ar tādiem pašiem KN kodiem kā attiecīgo ražojumu (“izmeklējamais ražojums”).

                     (10)

                     Izmeklēšanā atklājās, ka citronskābei un citronsālim, kas eksportēti no ĶTR uz Savienību un nosūtīti no Kambodžas, ir vienādas fizikālās un ķīmiskās īpašības un vienāds lietojums, un tādēļ tie ir uzskatāmi par līdzīgiem ražojumiem pamatregulas 1. panta 4. punkta nozīmē.

               1.4.   Procedūras sākšana

                     (11)

                     Pēc apspriešanās ar dalībvalstīm secinājusi, ka pastāv pietiekami pierādījumi, kas pamato izmeklēšanas sākšanu saskaņā ar pamatregulas 13. panta 3. punktu un 14. panta 5. punktu, Komisija nolēma izmeklēt antidempinga pasākumu iespējamo apiešanu, kas tika noteikti ĶTR izcelsmes attiecīgā ražojuma importam, un attiecināt reģistrāciju uz tādu citronskābes importu, kas nosūtīts no Kambodžas, neatkarīgi no tā, vai tam deklarēta Kambodžas izcelsme.

                     (12)

                     Izmeklēšanu sāka ar Komisijas 2017. gada 13. decembra Īstenošanas regulu (ES) 2017/2300 (5) (“procedūras sākšanas regula”).

               1.5.   Izmeklēšanas periods un ziņošanas periods

                     (13)

                     Izmeklēšanas periods aptvēra laikposmu no 2014. gada 1. janvāra līdz 2017. gada 30. septembrim (“izmeklēšanas periods” vai “IP”). Par izmeklēšanas periodu tika vākti dati, lai cita starpā izmeklētu varbūtējās tirdzniecības modeļa izmaiņas pēc pasākumu turpināšanas un galīgo antidempinga maksājumu palielināšanas ar Īstenošanas regulu (ES) 2015/82, kā arī par prakses, procesa vai darba esamību, kam nav cita pietiekama cēloņa vai ekonomiskā pamatojuma, kā vien maksājuma noteikšana. Par laikposmu no 2016. gada 1. oktobra līdz 2017. gada 30. septembrim (“pārskata periods” vai “PP”) tika savākti sīkāki dati, lai pārbaudītu, vai imports nevājina spēkā esošo pasākumu korektīvo ietekmi cenu un/vai daudzumu ziņā un vai nenotiek dempings.

               1.6.   Izmeklēšana

                     (14)

                     Par izmeklēšanas sākšanu Komisija oficiāli paziņoja ĶTR un Kambodžas iestādēm, minēto valstu ražotājiem eksportētājiem un tirgotājiem, zināmajiem iesaistītajiem Savienības importētājiem un Savienības ražošanas nozarei. Ražotājiem/eksportētājiem Kambodžā un ĶTR un importētājiem Savienībā, kuri Komisijai bija zināmi vai kuri bija pieteikušies procedūras sākšanas regulas (16) apsvērumā noteiktajā termiņā, tika nosūtītas anketas / atbrīvojuma pieprasījuma veidlapas.

                     (15)

                     Ieinteresētajām personām tika dota iespēja procedūras sākšanas regulā noteiktajā termiņā rakstiski darīt zināmu savu viedokli un pieprasīt uzklausīšanu.

                     (16)

                     Atbildes uz anketas jautājumiem / atbrīvojuma pieprasījuma veidlapas tika saņemtas no viena Kambodžas ražotāja eksportētāja (Wang Kang Biochemical Co., Ltd. (“WKB”)) un pieciem Savienības importētājiem.

                     (17)

                     2018. gada martā notika pārbaudes apmeklējums WKB telpās.

                     (18)

                     Komisija arī apspriedās ar vairākiem Kambodžas valdības departamentiem un aģentūrām, to skaitā ar Tirdzniecības ministriju, Finanšu ministriju, Rūpniecības un amatniecības ministriju, muitas dienestiem un Kambodžas Attīstības padomi.

               2.   IZMEKLĒŠANAS REZULTĀTI

         2.1.   Vispārīgi apsvērumi

                     (19)

                     Saskaņā ar pamatregulas 13. panta 1. punktu būtu secīgi jāanalizē šādi elementi, lai novērtētu iespējamu apiešanu:

                                 —

                                 vai ir mainījies tirdzniecības modelis starp Kambodžu, ĶTR un Savienību,

                                 —

                                 vai šīs pārmaiņas izriet no prakses, procesa vai darba, kam bez spēkā esošo antidempinga pasākumu noteikšanas nav cita pietiekama cēloņa vai ekonomiskā pamatojuma,

                                 —

                                 vai ir pierādījumi par kaitējumu vai to, ka spēkā esošo antidempinga pasākumu korektīvā ietekme tiek mazināta izmeklējamā ražojuma cenas un/vai daudzumu ziņā, un

                                 —

                                 vai ir pierādījumi par dempingu saistībā ar attiecīgajam ražojumam iepriekš noteiktajām normālajām vērtībām.

               2.2.   Tirdzniecības modeļa pārmaiņas

                     (20)

                     Tirdzniecības starp Kambodžu, ĶTR un Savienību modeļa pārmaiņas izmeklēšanas periodā analizētas, pamatojoties uz Kambodžas importa un eksporta statistiku.

                     (21)

                     Kad Komisija apspriedās ar Kambodžas muitas dienestiem, tā saņēma datubāzi par visiem IP notikušajiem importa un eksporta darījumiem Harmonizētās sistēmas 2918. pozīcijā. Datubāzē varēja atrast ikviena konkrētā darījuma mēnesi un gadu, aprakstu par Kambodžas muitas kodu līdz astoņiem cipariem, detalizētu ražojuma aprakstu, eksportētāja/importētāja nosaukumu, darījuma apjomu un vērtību, importa/izcelsmes/galamērķa valsti.

                     (22)

                     Turklāt, kad Komisija apspriedās ar Kambodžas Tirdzniecības ministriju un Rūpniecības un amatniecības ministriju, apstiprinājās, ka vienīgais Kambodžas ražotājs eksportētājs, kas sadarbojās, proti, uzņēmums WKB, ir vienīgais izmeklējamā ražojuma eksportētājs un ražotājs Kambodžā.

                     (23)

                     Attiecīgo ražojumu Kambodžā gan tieši no Ķīnas, gan arī caur Taizemi un Vjetnamu bija importējis vienīgais izmeklējamā ražojuma ražotājs eksportētājs Kambodžā, WKB, kā arī citi Kambodžas uzņēmumi, kas nav eksportētāji.

                     (24)

                     Citu uzņēmumu, kuri galvenokārt darbojas apģērbu un tekstilrūpniecības nozarē, importa apjoms bija salīdzinoši neliels un tika patērēts iekšēji Kambodžā, — muitas dokumentos nav minēts neviens cits citronskābes vai citronsāls eksporta darījums, izņemot eksportu no WKB. Tāpēc šo importu var izslēgt no tirdzniecības starp Kambodžu, ĶTR un Savienību modeļa pārmaiņu analīzes.

                     (25)

                        WKB kā citronskābes importētājs Kambodžas muitas statistikā pirmoreiz minēts 2015. gadā. WKB importa apjoms, salīdzinot ar pārējo Kambodžas importu, ir ievērojams un laikposmā no 2015. gada līdz PP uzrāda augošu tendenci.

                     (26)

                        WKB 2015. gadā arī pirmoreiz minēts eksporta statistikā kā citronsāls eksportētājs gan uz Savienību, gan uz trešām valstīm.

                     (27)

                     Tālāk redzamajās tabulās norādīti dati par Ķīnas izcelsmes attiecīgā ražojuma Kambodžas importu un izmeklējamā ražojuma eksportu no Kambodžas uz Savienību. Jāuzsver, ka eksporta apjomi ir daudz lielāki nekā importa apjomi, kas skaidrojams ar WKB ražošanas procesu, kā redzams tālāk.

                        1. tabula

                        Importa apjoms (tonnās) no ĶTR uz Kambodžu

                                 2014

                                 2015

                                 2016

                                 Pārskata periods

                                    WKB
                                     (*1)

                                 0

                                 2 250

                                 1 200

                                 2 990

                                 Citi uzņēmumi (*2)

                                 398

                                 497

                                 581

                                 533

                                    Imports (kopā)

                                    398

                                    2 747

                                    1 781

                                    3 523

                                    Avots: Kambodžas muitas dienesti

                        2. tabula

                        Eksporta apjoms (tonnās) no Kambodžas

                                 2014

                                 2015

                                 2016

                                 Pārskata periods

                                    WKB
                                     (*3)

                                 0

                                 872

                                 9 174

                                 24 221

                                 Citi uzņēmumi

                                 0

                                 0

                                 0

                                 0

                                    Eksports (kopā)
                                     (*4)

                                 0

                                 872

                                 9 174

                                 24 221

                                    Avots: Kambodžas muitas dienesti

                     (28)

                     Pēc pasākumu turpināšanas un galīgo antidempinga maksājumu palielinājuma ar Īstenošanas regulu (ES) 2015/82 ir pieauguši eksporta apjomi gan no Kambodžas uz Savienību, gan no ĶTR uz Kambodžu. Tas rada pārmaiņas tirdzniecības modelī starp ĶTR un Kambodžu, no vienas puses, un Kambodžu un Savienību, no otras puses.

               2.3.   Iespējamā apiešanas prakse

         2.3.1.   Pietiekams iemesls vai ekonomiskais pamatojums, kas nav antidempinga maksājuma piemērošana

                     (29)

                     Saskaņā ar izmeklēšanas konstatējumiem ir pietiekams iemesls vai ekonomiskais pamatojums attiecībā uz to, ka WKB sācis saimniecisko darbību un izveidojis ražošanu Kambodžā. Šo konstatējumu nemaina fakts, ka Ķīnas ieguldītājs ieguldījis WKB. Ražotnes Kambodžā tika izveidotas galvenokārt tādēļ, ka Ķīnas ieguldītājam tika piedāvāta stimulu pakete.

                     (30)

                        WKB izveidoja 2014. gadā (ražošana sākās 2015. gadā). Līdz WKB izveidošanai Er-Kang Group (WKB mātes grupa) nebija iesaistīta attiecīgā ražojuma ražošanā ĶTR. Er-Kang Group neveic arī ražošanas darbības Malaizijā, kur pasākumus nesen pagarināja ar Regulu (ES) 2016/32.

                     (31)

                        WKB tika izveidots lielāka ieguldījumu projekta ietvaros. Vienlaikus Er-Kang Group tajā pašā vietā izveidoja vēl divus uzņēmumus (cietes ražotāju un specializētās cietes ražotāju).

                     (32)

                     Lēmumu izvietot ražošanu Kambodžā zināmā mērā veicināja piekļuve izejvielām (maniokai), taču vēl jo vairāk – Kambodžas valdības piedāvātā stimulu pakete. Kā apstiprinājās apspriedēs ar Kambodžas Attīstības padomi un Kambodžas Finanšu ministriju, visi Er-Kang Group ieguldījumi kopā tika atzīti par kvalificētu ieguldījumu projektu (“KIP”). Ja ir izpildīti noteikti kritēriji attiecībā uz ieguldījumu vērtību un vietējās nodarbinātības intensitāti (robežvērtības ir noteiktas atbilstoši darbības nozarei) un ir izpildītas eksporta saistības, KIP nodrošina dažas privilēģijas attiecībā uz ievedmuitas nodokļiem un nodokļiem par importētām iekārtām un izejvielām un ienākuma nodokļa atvieglojumu periodu.

               2.3.2.   Apgalvojums par pārkraušanu

                     (33)

                     Kā norādīts (6) apsvērumā, pieprasījumā norādītā apiešanas prakse bija attiecīgā ražojuma pārkraušana, veicot vai neveicot nenozīmīgas pārstrādes darbības, caur Kambodžu uz Savienību.

                     (34)

                     Lai novērtētu šo apgalvojumu, Komisija pārbaudīja Kambodžā importētā attiecīgā ražojuma daudzumus un veidus, to, vai izmeklējamā ražojuma ražošana vai noteikti ražošanas posmi notiek Kambodžā, sīkāku informāciju par ražošanas procesu un uz Savienību eksportētā izmeklējamā ražojuma daudzumus un veidus.

                     (35)

                     Kā paskaidrots (22) apsvērumā, vienīgais izmeklējamā ražojuma eksportētājs ir WKB, tādēļ Komisija pārbaudīja tikai šo uzņēmumu.

                     (36)

                     Izmeklēšanā apstiprinājās, ka WKB rīcībā ir pilnīga un aktīva izmeklējamā ražojuma ražošanas līnija (ieskaitot fermentācijas tvertnes), kas atrodas Kambodžā, un ka tur tiek ražots vēlāk uz Savienību eksportētais ražojums.

                     (37)

                        WKB citronsāls ražošanas procesā par vienu no izejvielām izmanto citronskābi. Šo citronskābi galvenokārt importē no ĶTR, bet arī no Taizemes. Izcelsmes valsts tika izvēlēta, balstoties uz cenu līmeni. Tādējādi šīs darbības ir ekonomiski pamatotas un neliecina par nodomu apiet pasākumus. Ja vienīgais nolūks tiešām būtu apiet pasākumus, WKB importētu tikai no ĶTR un pēc tam vienkārši eksportētu ražojumu uz Savienību tieši vai pēc nelielas pārveides.

                     (38)

                     Turklāt jāuzsver, ka ražošanas procesā tiek izmantota tikai relatīvi neliels citronskābes daudzums, salīdzinot ar saražotā citronsāls galīgo apjomu. Lai samazinātu gatavā ražojuma pH vērtību, citronskābi pievieno vēlākā ražošanas procesa posmā.

                     (39)

                     Visbeidzot, WKB importēto citronskābi (ne Ķīnas, ne Taizemes izcelsmes) uzņēmums vēlāk nepārdot un neeksportē.

                     (40)

                     (37)–(39) apsvērumā minētie konstatējumi tika apstiprināti pēc tam, kad uz vietas tika pārbaudīti iepirkumi, attiecīgo izejvielu krājumu pārvietošana un to patēriņa uzskaite, kā arī gatavā ražojuma, proti, citronsāls, krājumi un pārdošanas apjomi.

                     (41)

                     Ņemot vērā minētos konstatējumus, tiek secināts, ka nevar apstiprināt apgalvojumus par pārkraušanu un to pasākumu apiešanu, kas noteikti importam no ĶTR, to nosūtot no Kambodžas. Citronskābe ir izejviela (importēta no ĶTR vai Taizemes), ko WKB ierobežotā daudzumā izmanto citronsāls ražošanai.

                     (42)

                     Pēc informācijas sniegšanas Savienības ražošanas nozare iesniedza piezīmes par tiem konstatējumiem, kuri radīja šaubas par citronsāls ražošanas procesā izmantotās citronskābes proporciju un par citronskābes kā izejvielas, ko izmanto citronsāls ražošanas procesā, vispārēju apstrādi. Kā norāda Savienības ražošanas nozare, citronskābe drīzāk ir pusfabrikāts nevis izejviela, un tieši fermentācijas procesā tiek iegūta citronskābe, ko vēlāk pārvērš par citronsāli.

                     (43)

                     Šajā sakarā jāuzsver, ka ražošanas process, ko izmanto WKB, atšķiras no ražošanas procesa, ko piemēro Savienības ražošanas nozare. Kā minēts (37), (38) un (40) apsvērumā, iepirktās un ražošanas procesā izmantotās citronskābes daudzums, tās izcelsme un posms, kurā to pievieno ražošanas procesā, tika pārbaudīts uz vietas WKB telpās. Turklāt, pat ja apstiprinātos Savienības ražošanas nozares apgalvojumi par ražošanas procesu, tie kopumā neietekmētu Komisijas novērtējumu par pasākumu apiešanu, ņemot vērā (49) apsvērumā minētos konstatējumus.

                     (44)

                     Savienības ražošanas nozare arī norādīja, ka WKB oficiālajā tīmekļa vietnē uzņēmums par sevi raksta, ka ražo gan citronskābi, gan citronsāli. Tikai pēc 2017. gada septembra informācija tīmekļa vietnē tika labota un citronskābe svītrota no ražojumu saraksta.

                     (45)

                     Šajā sakarā no detalizētas Kambodžas muitas statistikas, kā arī no WKB ražošanas, iegādes un pārdošanas uzskaites reģistriem ir skaidrs, ka uzņēmums nekad nav bijis iesaistīts citronskābes ražošanā un/vai pārdošanā.

                     (46)

                     Kā paskaidrots (47)–(50) apsvērumā, WKB darbības Kambodžā nevar arī uzskatīt par ražojuma nelielu pārveidošanu, lai izvairītos no antidempinga maksājumiem, kā apgalvots pieprasījumā. Turklāt, tā kā antidempinga pasākumi attiecas gan uz citronskābi, gan citronsāli, šāda neliela pārveidošana nebūtu prakse, kas atšķiras no pārkraušanas, un izmeklēšanā tika konstatēts, ka WKB neveic pārkraušanu.

               2.3.3.   Montāžas operācijas

                     (47)

                     Kā minēts izmeklēšanas sākšanas regulas (12) apsvērumā, ja izmeklēšanā konstatēta tāda pasākumu apiešana caur Kambodžu, uz kuru attiecas pamatregulas 13. pants, izņemot pārkraušanu, izmeklēšanu var attiecināt arī uz šo apiešanu. Tāpēc Komisija pārbaudīja, vai Kambodžā ir notikušas montāžas operācijas pamatregulas 13. panta 2. punkta nozīmē un vai šīs operācijas būtu apiešana.

                     (48)

                     Saskaņā ar pamatregulas 13. panta 2. punkta b) apakšpunktu, lai pierādītu, ka ar montāžas operācijām ir apieti antidempinga pasākumi, Komisijai jāpārliecinās, ka montāžas operācijās izmantotās daļas (izejvielas) no valstīm, uz kurām attiecas antidempinga pasākumi, veido 60 % vai vairāk no kopējās samontētā ražojuma daļu (izejvielu) vērtības un ka izmantoto ievesto daļu (izejvielu) pievienotā vērtība nepārsniedz 25 % no ražošanas izmaksām.

                     (49)

                        WKB gadījumā tika konstatēts, ka izejvielas, kuru izcelsme ir valstī, uz kuru attiecas pasākumi (proti, ĶTR), neatbilst 60 % vai vairāk no izmeklējamā ražojuma ražošanā izmantoto izejvielu kopējās vērtības.

                     (50)

                     Tā kā izmeklēšanā pierādīja, ka 60 % kritērijs nav izpildīts un montāžu nevar uzskatīt par pasākumu apiešanu pamatregulas 13. panta 2. punkta nozīmē, netika uzskatīts par vajadzīgu pārbaudīt otro kritēriju par 25 % pievienoto vērtību ražošanas izmaksās.

               2.3.4.   Secinājums par apiešanu

                     (51)

                     Ņemot vērā (29)–(50) apsvērumu, tiek secināts, ka nav pierādījumu apiešanai pamatregulas 13. panta 1. un 2. punkta nozīmē attiecībā uz WKB darbību.

                     (52)

                     Tā kā WKB pārstāv 100 % no Kambodžas izmeklējamā ražojuma eksporta uz Savienību IP laikā, nevarēja konstatēt, ka spēkā esošie pasākumi, kas noteikti ĶTR izcelsmes importam, tiek apieti, nosūtot importu no Kambodžas.

               2.4.   Maksājuma korektīvās ietekmes mazināšana un pierādījumi par dempingu

                     (53)

                     Tā kā izmeklēšanā pierādīja, ka Kambodžā veiktās montāžas operācijas nevar uzskatīt par pasākumu apiešanu pamatregulas 13. panta 1. un 2. punkta nozīmē, netika uzskatīts par vajadzīgu pārbaudīt minētos aspektus.

               3.   IZMEKLĒŠANAS IZBEIGŠANA

                     (54)

                     Ņemot vērā (51) un (52) apsvērumā minētos konstatējumus, pašreizējā pretapiešanas izmeklēšana būtu jāizbeidz. Tāpēc ar izmeklēšanas sākšanas regulu ieviestā izmeklējamā ražojuma importa reģistrēšana būtu jāpārtrauc un šī regula būtu jāatceļ.

                     (55)

                     Ieinteresētās personas tika informētas par būtiskiem faktiem un apsvērumiem, ar ko pamatots Komisijas lēmums izbeigt izmeklēšanu, un tām bija iespēja iesniegt komentārus. Saņemtie komentāri nebija tādi, kuru dēļ būtu jāmaina iepriekšminētais secinājums.

                     (56)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants
            Ar šo izbeidz ar Komisijas Īstenošanas regulu (ES) 2017/2300 sākto izmeklēšanu, kuras mērķis bija noskaidrot, vai tādas Ķīnas Tautas Republikas izcelsmes citronskābes (ieskaitot trinātrija citrāta dihidrātu) imports Savienībā, ko pašlaik klasificē ar KN kodiem ex 2918 14 00 (TARIC kods 2918140090) un ex 2918 15 00 (TARIC kods 2918150019), kas nosūtīts no Kambodžas, neatkarīgi no tā, vai tam deklarēta Kambodžas izcelsme, tiek veikts, apejot ar Komisijas Īstenošanas regulu (ES) 2015/82 noteiktos pasākumus.

            2. pants
            Muitas dienesti vairs neturpina ar Komisijas Īstenošanas regulas (ES) 2017/2300 2. pantu paredzēto importa reģistrēšanu.

            3. pants
            Ar šo atceļ Komisijas Īstenošanas regulu (ES) 2017/2300.

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  Padomes 2008. gada 1. decembra Regula (EK) Nr. 1193/2008, ar ko piemēro galīgo antidempinga maksājumu un galīgi iekasē pagaidu maksājumus, kas noteikti Ķīnas Tautas Republikas izcelsmes citronskābes importam (OV L 323, 3.12.2008., 1. lpp.)

            (3)  Komisijas 2015. gada 21. janvāra Īstenošanas regula (ES) 2015/82, ar ko pēc termiņbeigu pārskatīšanas saskaņā ar Padomes Regulas (EK) Nr. 1225/2009 11. panta 2. punktu un daļējām starpposma pārskatīšanām saskaņā ar Regulas (EK) Nr. 1225/2009 11. panta 3. punktu nosaka galīgo antidempinga maksājumu Ķīnas Tautas Republikas izcelsmes citronskābes importam (OV L 15, 22.1.2015., 8. lpp.).

            (4)  Komisijas 2016. gada 14. janvāra Īstenošanas regula (ES) 2016/32, ar kuru galīgo antidempinga maksājumu, kas ar Īstenošanas regulu (ES) 2015/82 noteikts Ķīnas Tautas Republikas izcelsmes citronskābes importam, attiecina arī uz citronskābes importu, kurš nosūtīts no Malaizijas, neatkarīgi no tā, vai tam ir vai nav deklarēta Malaizijas izcelsme (OV L 10, 15.1.2016., 3. lpp.).

            (5)  Komisijas 2017. gada 12. decembra Īstenošanas regula (ES) 2017/2300, ar ko sāk izmeklēšanu, kura skar ar Īstenošanas regulu (ES) 2015/82 Ķīnas Tautas Republikas izcelsmes citronskābes importam noteikto antidempinga pasākumu iespējamu apiešanu, kas varētu notikt, nosūtot citronskābes importu no Kambodžas, neatkarīgi no tā, vai tam deklarēta Kambodžas izcelsme, un ar ko uz šādu importu attiecina reģistrāciju (OV L 329, 13.12.2017., 39. lpp.).

            (*1)  tikai citronskābe

            (*2)  citronskābe un citronsāls

            (*3)  tikai citronsāls

            (*4)  eksports uz ES saglabājas 55–85 % robežās no kopējā eksporta


title: Komisijas Īstenošanas regula (ES) 2018/1235 (2018. gada 12. septembris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Αγκινάρα Ιρίων” (Agkinara Irion) (AĢIN)

text:
                  14.9.2018

                  LV

                  Eiropas Savienības Oficiālais Vēstnesis

                  L 231/19

         KOMISIJAS ĪSTENOŠANAS REGULA (ES) 2018/1235
         (2018. gada 12. septembris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Αγκινάρα Ιρίων” (Agkinara Irion) (AĢIN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Grieķijas pieteikums, kurā lūgts reģistrēt nosaukumu “Αγκινάρα Ιρίων” (Agkinara Irion), ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Αγκινάρα Ιρίων” (Agkinara Irion) būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Αγκινάρα Ιρίων” (Agkinara Irion) (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.6. grupas “Svaigi vai pārstrādāti augļi, dārzeņi un labība” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 12. septembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 53, 13.2.2018., 7. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Padomes Īstenošanas regula (ES) 2018/1231 (2018. gada 13. septembris), ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku

text:
                  14.9.2018

                  LV

                  Eiropas Savienības Oficiālais Vēstnesis

                  L 231/11

         PADOMES ĪSTENOŠANAS REGULA (ES) 2018/1231
         (2018. gada 13. septembris),
         ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/1509 (2017. gada 30. augusts) par ierobežojošiem pasākumiem pret Korejas Tautas Demokrātisko Republiku un ar ko atceļ Regulu (EK) Nr. 329/2007 (1), un jo īpaši tās 47. panta 5. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     2017. gada 30. augustā Padome pieņēma Regulu (ES) 2017/1509.

                     (2)

                     2018. gada 8. augustā Apvienoto Nāciju Organizācijas Drošības padome (“ANO DP”) komiteja, kas izveidota, ievērojot ANO DP Rezolūciju 1718 (2006), grozīja ierakstu sarakstā attiecībā uz vienu vienību, kurai piemēro ierobežojošus pasākumus.

                     (3)

                     Tāpēc būtu attiecīgi jāgroza Regulas (ES) 2017/1509 XIII pielikums,

               IR PIEŅĒMUSI ŠO REGULU.

            1. pants
            Ar šo Regulas (ES) 2017/1509 XIII pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. septembrī

                  Padomes vārdā –

                  priekšsēdētāja

               J. BOGNER-STRAUSS

            (1)  OV L 224, 31.8.2017., 1. lpp.

            PIELIKUMS
            Regulas (ES) 2017/1509 XIII pielikumā 71. ierakstu sadaļā ar virsrakstu “b) Juridiskas personas, vienības un struktūras” aizstāj ar šādu:

                           Nosaukums

                           Pieņemts nosaukums

                           Vieta

                           ANO sarakstā iekļaušanas datums

                           Cita informācija

                           “71.

                              PRO-GAIN GROUP CORPORATION

                           30.3.2018.

                           Uzņēmums, kas pieder vai ko kontrolē Tsang Yung Yuan un kas ir iesaistīts KTDR akmeņogļu nelikumīgā nodošanā.”


title: Komisijas Īstenošanas regula (ES) 2018/1500 (2018. gada 9. oktobris) par darbīgās vielas tirama apstiprinājuma neatjaunošanu un tādu sēklu izmantošanas un tirdzniecības aizliegšanu, kuras apstrādātas ar augu aizsardzības līdzekļiem, kas satur tiramu, saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulu (ES) Nr. 540/2011 (Dokuments attiecas uz EEZ.)

text:
                  10.10.2018

                  LV

                  Eiropas Savienības Oficiālais Vēstnesis

                  L 254/1

         KOMISIJAS ĪSTENOŠANAS REGULA (ES) 2018/1500
         (2018. gada 9. oktobris)
         par darbīgās vielas tirama apstiprinājuma neatjaunošanu un tādu sēklu izmantošanas un tirdzniecības aizliegšanu, kuras apstrādātas ar augu aizsardzības līdzekļiem, kas satur tiramu, saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu, 49. panta 2. punktu un 78. panta 2. punktu,
         tā kā:

                     (1)

                     Komisijas Direktīva 2003/81/EK (2) tiramu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.

                     (3)

                     Darbīgās vielas tirama apstiprinājums, kā norādīts Īstenošanas regulas (ES) Nr. 540/2011 pielikuma A daļā, zaudē spēku 2019. gada 30. aprīlī.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā periodā saskaņā ar minēto pantu tika iesniegts pieteikums par tirama apstiprinājuma atjaunošanu.

                     (5)

                     Pieteikuma iesniedzējs iesniedza papildu dokumentāciju, kas pieprasīta saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikums ir pilnīgs.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2016. gada 20. janvārī iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm komentāru sniegšanai un saņemtos komentārus nosūtīja Komisijai. Turklāt tā publiskoja papildu kopsavilkuma dokumentāciju.

                     (8)

                     2017. gada 27. janvārī Iestāde nosūtīja Komisijai secinājumu (6) par to, vai ir sagaidāms, ka tirams atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Iestāde konstatēja, ka augstu akūtu risku patērētājiem un strādniekiem rada tirama izmantošana augu lapu apsmidzināšanā. Turklāt Iestāde konstatēja, ka pat tad, ja riska novērtēšanā tiek ņemti vērā augstākas pakāpes precizējumi, augstu risku putniem un zīdītājiem rada visi novērtētie reprezentatīvie lietojumi, tostarp izmantošana sēklu apstrādei. Balstoties uz nepilnīgo informāciju, kas pieejama par metabolītu M1, nebija iespējams izstrādāt atlieku definīcijas, kuras paredzētas riska novērtēšanai, līdz ar to nebija iespējams pilnībā novērtēt ar uzturu saistītas ekspozīcijas risku attiecībā uz patērētājiem un noteikt maksimālos atlieku līmeņus. Iestāde, balstoties uz pieejamo informāciju, arī nevarēja izslēgt iespēju, ka ūdens attīrīšanas procesā, kad no virszemes ūdeņiem un pazemes ūdeņiem, kas satur tiramu un tā metabolītu DMCS, iegūst dzeramo ūdeni, tajā veidojas N-N-dimetilnitrozamīds (NDMA) – viela, kas izraisa bažas, ņemot vērā tās raksturīgo bīstamību; Iestāde, balstoties uz pieejamo informāciju, turklāt secināja, ka eksponētība DMCS var radīt augstu risku ūdens organismiem. Balstoties uz pieejamo informāciju, Iestāde arī nevarēja izdarīt secinājumus par tirama potenciālajām endokrīni disruptīvajām īpašībām.

                     (9)

                     Komisija aicināja pieteikuma iesniedzēju sniegt komentārus par Iestādes secinājumu. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzēju iesniegt komentārus par atjaunošanas ziņojuma projektu. Pieteikuma iesniedzējs ir iesniedzis komentārus, kas tikuši rūpīgi izskatīti.

                     (10)

                     Tomēr, neraugoties uz pieteikuma iesniedzēja argumentiem, ar vielu saistītās bažas novērst nebija iespējams.

                     (11)

                     Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc darbīgās vielas tirama apstiprinājums saskaņā ar minētās regulas 20. panta 1. punkta b) apakšpunktu nebūtu jāatjauno.

                     (12)

                     2018. gada 18. maijā pieteikuma iesniedzējs rakstīja Komisijai, lai no atjaunošanas pieteikuma atsauktu reprezentatīvos lietojumus attiecībā uz izmantošanu augu lapu apsmidzināšanā.

                     (13)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (14)

                     Ņemot vērā ar apstrādāto sēklu izmantošanu saistīto risku, kas konstatēts attiecībā uz putniem un savvaļas zīdītājiem, būtu jāaizliedz laist tirgū un izmantot sēklas, kas apstrādātas ar tiramu saturošiem augu aizsardzības līdzekļiem.

                     (15)

                     Lai sēklu piegādes ķēdei nodrošinātu pietiekami ilgu pārejas periodu, ņemot vērā tādu sēklu ierobežoto pieejamību, kas nav apstrādātas ar tiramu saturošiem produktiem, aizliegums laist tirgū un lietot apstrādātas sēklas būtu jāpiemēro no 2020. gada 31. janvāra.

                     (16)

                     Dalībvalstīm būtu jāatvēl pietiekams laiks, lai tās varētu atsaukt tiramu saturošu augu aizsardzības līdzekļu atļaujas.

                     (17)

                     Ja attiecībā uz tiramu saturošiem augu aizsardzības līdzekļiem dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā 2019. gada 30. aprīlī attiecībā uz augu aizsardzības līdzekļiem, ko izmanto lapu apstrādei, un 2020. gada 30. janvārī attiecībā uz citiem augu aizsardzības līdzekļiem, tostarp tiem, ko izmanto sēklu apstrādei.

                     (18)

                     Ar Komisijas Īstenošanas regulu (ES) 2018/524 (7) tirama apstiprinājuma termiņš tika pagarināts līdz 2019. gada 30. aprīlim, lai atjaunošanas procedūru varētu pabeigt pirms vielas apstiprinājuma termiņa beigām. Tomēr ņemot vērā to, ka lēmums tika pieņemts pirms minētā pagarinātā termiņa beigām, šī regula būtu jāpiemēro pēc iespējas drīzāk.

                     (19)

                     Šī regula neliedz iespēju saskaņā ar Regulas (EK) Nr. 1107/2009 7. pantu iesniegt citus pieteikumus attiecībā uz tirama apstiprināšanu.

                     (20)

                     Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Pārsūdzības komiteja atzinumu nav sniegusi,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas tirama apstiprinājumu neatjauno.

            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļā 73. ierakstu, kas attiecas uz tiramu, svītro.

            3. pants
            Aizliegums laist tirgū apstrādātas sēklas
            Neizmanto un nelaiž tirgū sēklas, kuras ir apstrādātas ar tādiem augu aizsardzības līdzekļiem, kas satur tiramu.

            4. pants
            Pārejas pasākumi
            Dalībvalstis ne vēlāk kā 2019. gada 30. janvārī atsauc tādu augu aizsardzības līdzekļu atļaujas, kas kā darbīgo vielu satur tiramu.

            5. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir pēc iespējas īsāks un beidzas ne vēlāk kā 2019. gada 30. aprīlī attiecībā uz augu aizsardzības līdzekļiem, ko izmanto lapu apstrādei, un 2020. gada 30. janvārī attiecībā uz citiem augu aizsardzības līdzekļiem, tostarp tiem, ko izmanto sēklu apstrādei.

            6. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Regulas 3. pantu piemēro no 2020. gada 31. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 9. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2003. gada 5. septembra Direktīva 2003/81/EK, ar ko groza Padomes Direktīvu 91/414/EEK, lai iekļautu tajā molinātu, tiramu un ciramu kā aktīvās vielas (OV L 224, 6.9.2003., 29. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA (Eiropas Pārtikas nekaitīguma iestāde), 2016. Conclusion on the peer review of the pesticide risk assessment of the active substance thiram. EFSA Journal 2017; 15(7):4700 (29 lpp.). doi:10.2903/j.efsa.2017.4700.

            (7)  Komisijas 2018. gada 28. marta Īstenošanas regula (ES) 2018/524, ar ko Īstenošanas regulu (ES) Nr. 540/2011 groza attiecībā uz apstiprinājuma periodu pagarināšanu darbīgajām vielām Bacillus subtilis (Cohn 1872) celmam QST 713, kas identisks ar celmu AQ 713, klodinafopam, klopiralīdam, ciprodinilam, dihlorpropam-P, fozetilam, mepanipirīmam, metkonazolam, metrafenonam, pirimikarbam, Pseudomonas chlororaphis celmam MA 342, pirimetanilam, hinoksifēnam, rimsulfuronam, spinosadam, tiakloprīdam, tiametoksamam, tiramam, tolklofosmetilam, triklopiram, trineksapakam, tritikonazolam un ciramam (OV L 88, 4.4.2018., 4. lpp.).